b'\n_START_ARTICLE_\nAage Schoch\n_START_SECTION_\nLiv og karriere\n_START_PARAGRAPH_\nSchoch var s\xc3\xb8n af k\xc3\xb8bmand Rudolph Christian Schoch og hustruen Anna Andrea f. M\xc3\xb8ller; for\xc3\xa6ldene var blevet viet i Vor Frue Kirke i K\xc3\xb8benhavn den 22. maj 1896._NEWLINE_Schoch blev student fra Horsens Statsskole 1917 og blev cand.polit. 1923. Han var redaktionssekret\xc3\xa6r ved The Baltic Scandinavian Trade Review 1923-25, udenrigspolitisk medarbejder ved Jyllandsposten 1926-34, redaktionssekret\xc3\xa6r ved Berlingske Tidende i 1934 og blev chefredakt\xc3\xb8r for Nationaltidende 1934. Han m\xc3\xa5tte i 1942 tr\xc3\xa6de tilbage som redakt\xc3\xb8r p\xc3\xa5 grund af bladets anti-nazistiske linje. Schoch havde kontakter til mange sider: Faldsk\xc3\xa6rmsfolkene og den illegale presse, og derfor blev han medlem af Frihedsr\xc3\xa5det fra begyndelsen, selvom han ikke repr\xc3\xa6senterede nogen organisation._NEWLINE_Den 2. september 1944 blev Schoch arresteret af Gestapo og sat i fangenskab i Shellhuset, men ligesom Mogens Fog slap han ud af bygningen ved det engelske bombardement 21. marts 1945._NEWLINE_Schoch fik i 1949 en datter med Kate Fleron, som han levede sammen med i mange \xc3\xa5r, men fordi Kate var imod \xc3\xa6gteskaber blev parret ikke gift._NEWLINE_Efter krigen var han chefredakt\xc3\xb8r ved Berlingske Tidende og Berlingske Aftenavis 1945-46, medarbejder ved Flensborg Avis 1947-49 og direkt\xc3\xb8r for Dansk R\xc3\xb8de Kors 1949-56. Han var med i det pr\xc3\xa6sidium, der samlede penge ind til og byggede Frihedsmuseet.'